Document ID: 32009R0989

ΚΑΝΟΝΙΣΜΌΣ (ΕΚ) αριθ. 989/2009 ΤΟΥ ΣΥΜΒΟΥΛΊΟΥ
της 19ης Οκτωβρίου 2009
περί τροποποιήσεως του κανονισμού (ΕΚ) αριθ. 661/2008 για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9 παράγραφος 4,
την πρόταση που υπέβαλε η Επιτροπή ύστερα από διαβούλευση με τη συμβουλευτική επιτροπή,
Εκτιμώντας τα ακόλουθα:
A. ΠΡΟΗΓΟΥΜΕΝΗ ΔΙΑΔΙΚΑΣΙΑ
(1)
Ο κανονισμός (ΕΚ) αριθ. 658/2002 του Συμβουλίου (2) επιβάλλει οριστικό δασμό αντιντάμπινγκ στις εισαγωγές νιτρικού αμμωνίου καταγωγής Ρωσίας που υπάγεται στους κωδικούς ΣΟ 3102 30 90 και 3102 40 90. Κατόπιν αιτήματος του κοινοτικού κλάδου παραγωγής, διενεργήθηκε ενδιάμεση επανεξέταση του πεδίου του ορισμού του προϊόντος και, με τον κανονισμό (ΕΚ) αριθ. 945/2005 του Συμβουλίου (3), επιβλήθηκε οριστικός δασμός αντιντάμπινγκ στις εισαγωγές στερεών λιπασμάτων με περιεκτικότητα σε νιτρικό αμμώνιο που υπερβαίνει το 80 % κατά βάρος («ΝΑ»), που υπάγονται στους κωδικούς ΣΟ 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 και ex 3105 90 91, καταγωγής Ρωσίας.
(2)
Τέλος, κατόπιν αιτήματος για τη διενέργεια επανεξέτασης ενόψει της λήξης ισχύος των μέτρων, σύμφωνα με το άρθρο 11 παράγραφος 2 του βασικού κανονισμού, το Συμβούλιο, με τον κανονισμό (ΕΚ) αριθ. 661/2008 (4), επιβεβαίωσε τους δασμούς αντιντάμπινγκ στις εισαγωγές νιτρικού αμμωνίου καταγωγής Ρωσίας.
B. ΔΙΑΔΙΚΑΣΙΑ ΕΝΩΠΙΟΝ ΤΟΥ ΠΡΩΤΟΔΙΚΕΙΟΥ
(3)
Στις 14 Σεπτεμβρίου 2005, η εταιρεία JSC Kirovo-Chepetsky Khimichesky Kombinat, που έχει συσταθεί βάσει της ρωσικής νομοθεσίας, υπέβαλε αίτημα στη Γραμματεία του Τμήματος Προσφυγών του Δικαστηρίου για την ακύρωση του κανονισμού (ΕΚ) αριθ. 945/2005.
(4)
Στις 10 Σεπτεμβρίου 2008, στην υπόθεση T-348/05, όπως ερμηνεύτηκε από την απόφαση της 9ης Ιουλίου 2009 στην υπόθεση T-348/05 ΙΝΤΡ, το Πρωτοδικείο των Ευρωπαϊκών Κοινοτήτων ακύρωσε τον κανονισμό (ΕΚ) αριθ. 945/2005 όσον αφορά την εταιρεία JSC Kirovo-Chepetsky Khimichesky Kombinat.
Γ. ΤΡΟΠΟΠΟΙΗΣΗ ΤΩΝ ΜΕΤΡΩΝ
(5)
Σε συνέχεια των ανωτέρω, τα μέτρα αντιντάμπινγκ που ισχύουν για τις εισαγωγές νιτρικού αμμωνίου καταγωγής Ρωσίας, πλην εκείνου που υπάγεται στους κωδικούς ΣΟ 3102 30 90 και 3102 40 90, που παρασκευάζεται και εξάγεται από την εταιρεία JSC Kirovo-Chepetsky Khimichesky Kombinat, πρέπει να καταργηθούν με αναδρομική ισχύ από την ημερομηνία έναρξης ισχύος του κανονισμού (ΕΚ) αριθ. 661/2008 του Συμβουλίου.
(6)
Για την επιστροφή ή διαγραφή θα πρέπει να υποβληθεί αίτηση στις εθνικές τελωνειακές αρχές σύμφωνα με την ισχύουσα τελωνειακή νομοθεσία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η αρίθμηση του στοιχείου β) του άρθρου 2 παράγραφος 2 του κανονισμού (ΕΚ) αριθ. 661/2008 αλλάζει και γίνεται γ).
2. Μετά το στοιχείο α) του άρθρου 2 παράγραφος 2 του κανονισμού (ΕΚ) αριθ. 661/2008 προστίθενται τα ακόλουθα:
«β)
Για εμπορεύματα που παράγονται από την εταιρεία JSC Kirovo-Chepetsky Khimichesky Kombinat (TARIC συμπληρωματικός κωδικός A959):
Περιγραφή προϊόντος
Κωδικός ΣΟ
Κωδικός Taric
Πάγιο ποσό δασμού (EUR ανά τόνο)
-
Νιτρικό αμμώνιο πλην αυτού σε υδατικά διαλύματα
3102 30 90
-
47,07
-
Μείγματα νιτρικού αμμωνίου και ανθρακικού ασβεστίου ή άλλες ανόργανες μη λιπαντικές ύλες, περιεκτικότητας σε άζωτο που υπερβαίνει το 28 % κατά βάρος
3102 40 90
-
47,07
Όσον αφορά τα εμπορεύματα που μνημονεύονται στο άρθρο 2 παράγραφος 1 και παράγονται από την JSC Kirovo-Chepetsky Khimichesky Kombinat και δεν μνημονεύονται στον παραπάνω πίνακα, δεν εφαρμόζεται δασμός αντιντάμπινγκ.».
Άρθρο 2
Οι οριστικοί δασμοί αντιντάμπινγκ που καταβάλλονται για τις εισαγωγές του υπό εξέταση προϊόντος από την JSC Kirovo-Chepetsky Khimichesky Kombinat στην Ευρωπαϊκή Κοινότητα, σύμφωνα με τον κανονισμό (ΕΚ) αριθ. 661/2008, εκτός εκείνων που εισπράττονται για εισαγωγές προϊόντων που υπάγονται στους κωδικούς ΣΟ 3102 30 90 και 3102 40 90, επιστρέφονται ή διαγράφονται. Για την επιστροφή ή διαγραφή πρέπει να υποβληθεί αίτηση στις εθνικές τελωνειακές αρχές σύμφωνα με την ισχύουσα τελωνειακή νομοθεσία.
Άρθρο 3
Ο παρών κανονισμός αρχίζει να ισχύει την επομένη της δημοσίευσή του στην Επίσημη Εφημερίδα της Ευρωπαϊκής Ένωσης.
Το άρθρο 1 εφαρμόζεται από τις 13 Ιουλίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 19 Οκτωβρίου 2009.

Labels: 18
3
4
1